b"\n_START_ARTICLE_\nJos\xc3\xa9 Mart\xc3\xadn de Le\xc3\xb3n y Mesa\n_START_SECTION_\nBiografia\n_START_PARAGRAPH_\nFou educat a l'Institut San Isidro de Madrid pel seu oncle Mariano Rafael de Le\xc3\xb3n y G\xc3\xa1lvez, qui tamb\xc3\xa9 era catedr\xc3\xa0tic de Farm\xc3\xa0cia al Reial Col\xc2\xb7legi de San Fernando. Durant la guerra del franc\xc3\xa8s fou ajudant de farm\xc3\xa0cia de l'ex\xc3\xa8rcit espanyol i el 1813 fou destinat a Alacant, on s'encarreg\xc3\xa0 del laboratori qu\xc3\xadmic i del magatzem de medicines. En 1814 es va llicenciar de l'ex\xc3\xa8rcit i en 1815 es doctor\xc3\xa0 en farm\xc3\xa0cia. En 1817 aconsegu\xc3\xad la c\xc3\xa0tedra de mat\xc3\xa8ria farmac\xc3\xa8utica del Col\xc2\xb7legi de Farm\xc3\xa0cia de Madrid. Despr\xc3\xa9s de l'arribada dels Cent Mil Fills de Sant Llu\xc3\xads en 1823, per\xc3\xb2, va perdre el c\xc3\xa0rrec, i durant tota la d\xc3\xa8cada ominosa va viure en situaci\xc3\xb3 prec\xc3\xa0ria._NEWLINE_El 1835 va recuperar la seva c\xc3\xa0tedra de mans de la reina regent, el 1844 fou nomenat vicedirector de la Facultat de Medicina i del 1846 al 1863 deg\xc3\xa0 de la Facultat de Farm\xc3\xa0cia. El 1850 fou escollit acad\xc3\xa8mic de la Reial Acad\xc3\xa8mia de Ci\xc3\xa8ncies Exactes, F\xc3\xadsiques i Naturals, i hi ingress\xc3\xa0 el 1852 amb el discurs Sobre la aparente sencillez del organismo vegetal. El 1851 fou nomenat rector inter\xc3\xad de la Universitat Central. En 1855 va deixar la c\xc3\xa0tedra per motius de salut i es jubil\xc3\xa0 el 1863, dos anys abans de la seva mort."